Ehdotus NEUVOSTON ASETUKSEKSI tonnikalan seuranta- ja tarkistusjärjestelmästä

(komission esittämä)

PERUSTELUT

Yhteisö on mukana alueellisissa kalastusjärjestöissä, jotka tekevät alueellista yhteistyötä kalavarojen säilyttämisen ja hoidon alalla.

Kansainvälisen oikeuden kehittyminen on auttanut näitä järjestöjä kehittämään nopeasti toimintaansa. Aikaisemmin toiminta oli lähinnä tietojenvaihtoa, mutta nykyisin järjestöt antavat suosituksia monilla aloilla. Ne suunnittelevat erityisesti valvonta- ja seuranta- järjestelyjä tarkkailu- ja/tai valvontajärjestelyin ja saaliiden seurantajärjestelyin.

Koska yhteisöllä on kalastusta koskevia etuja itäisellä Tyynellämerellä, yhteisö on aloittanut menettelyt liittyäkseen Amerikan trooppisten tonnikalojen suojelukomissioon (IATTC) ja se on päättänyt väliaikaisesti soveltaa kansainvälistä delfiinien suojeluohjelmaa koskevaa sopimusta (AIDCP).

AIDCP:n osapuolet ovat päättäneet heinäkuussa 1999 sopimuksen soveltamisalueella pyydetyn tonnikalan seuranta- ja tarkistusjärjestelmän käyttöönotosta sellaisen tonnikalan tunnistamiseksi, joka on pyydetty aiheuttamatta delfiineille riskiä.

Jotta yhteisö voi soveltaa tätä seuranta- ja tarkistusjärjestelmää täydellisesti, AIDCP:n tätä järjestelmää koskevat säännökset on siirrettävä osaksi yhteisön lainsäädäntöä neuvoston asetuksena.

Tämä ehdotus on myös alueellisia kalastusjärjestöjä koskevien suositusten ja käytäntöjen mukainen sellaisena kuin neuvosto on ne viimeksi hyväksynyt (Dissosticchus-lajin kalojen saalisasiakirja CCAMLR:n puitteissa tai laajasti vaeltavia lajeja koskevat tekniset toimenpiteet).

Komissio ehdottaa, että neuvosto hyväksyy tämän asetuksen.

2001/0170 (CNS)

Ehdotus NEUVOSTON ASETUKSEKSI tonnikalan seuranta- ja tarkistusjärjestelmästä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen [1],

[1] EYVL C

ottaa huomioon Euroopan parlamentin lausunnon [2],

[2] EYVL C

sekä katsoo seuraavaa:

(1) Yhteisöllä on kalastukseen liittyviä etuja itäisellä Tyynellämerellä ja se on aloittanut menettelyt liittyäkseen Amerikan trooppisten tonnikalojen suojelukomissioon, jäljempänä 'IATTC', mutta ennen tämän liittymisen toteutumista se on Yhdistyneen kansakunnan merioikeusyleissopimuksesta johtuvan velvollisuutensa mukaisesti päättänyt soveltaa IATTC:n hyväksymiä toimenpiteitä.

(2) Yhteisö on neuvoston päätöksen 1999/337/EY [3] mukaisesti allekirjoittanut kansainvälistä delfiinien suojeluohjelmaa koskevan sopimuksen, jäljempänä 'AIDCP', ja päättänyt neuvoston päätöksellä 1999/386/EY [4] sen väliaikaisesta soveltamisesta siihen asti, kun se hyväksytään. Yhteisön olisi tämän vuoksi sovellettava tätä sopimusta, jonka sihteeristön hoitaa IATTC.

[3] EYVL L 132, 27.5.1999, s. 1.

[4] EYVL L 147, 12.6.1999, s. 23.

(3) AIDCP:n osapuolet päättivät heinäkuussa 1999 perustaa sopimuksen soveltamisalueella pyydettyjen tonnikalojen seuranta- ja tarkistusjärjestelmän sellaisen tonnikalan tunnistamiseksi, jotka on pyydetty aiheuttamatta riskiä delfiineille.

(4) Päätös velvoittaa AIDCP:n osapuolia ja sen vuoksi yhteisön olisi varmistettava sen täytäntöönpano yhteisön kalastusalusten osalta.

(5) Purettujen saaliiden tarkkailusta ja saaliiden siirrosta satamiin vastaavat jäsenvaltiot, mutta ne voivat siirtää tämän vastuun järjestelyllä tai hallinnollisella sopimuksella valtiolle, jossa purkaminen tapahtuu.

(6) Koska tämän asetuksen täytäntöönpanemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [5] 2 artiklassa tarkoitettuja hallintotoimenpiteitä tai laajakantoisia toimenpiteitä, toimenpiteistä olisi päätettävä mainitun päätöksen 4 artiklassa säädettyä hallintomenettelyä tai 5 artiklassa säädettyä sääntelymenettelyä noudattaen,

[5] EYVL L 184, 17.7.1999, s. 23.

ON ANTANUT TÄMÄN ASETUKSEN:

1 artikla Tarkoitus

Tässä asetuksessa vahvistetaan yleiset periaatteet ja edellytykset, joita yhteisön on noudatettava soveltaessaan kansainvälistä delfiinien suojeluohjelmaa koskevan sopimuksen, jäljempänä 'AIDCP', osapuolten hyväksymää tonnikalan seuranta- ja tarkistusjärjestelmää.

2 artikla Soveltamisala

Tämän asetuksen säännöksiä sovelletaan yhteisön kalastusaluksiin, toisin sanoen jäsenvaltioiden lipun alla purjehtiviin ja yhteisössä rekisteröityihin kalastusaluksiin, joilla pyydetään tonnikalaa AIDCP:n 3 artiklassa määritellyillä itäisen Tyynenmeren vesillä.

Tämän asetuksen säännöksiä sovelletaan myös kuljetusaluksiin, toisin sanoen tonnikalaa kuljettaviin, jäsenvaltioiden lipun alla purjehtiviin ja yhteisössä rekisteröityihin, jotka mainitaan seuranta-asiakirjassa.

3 artikla Määritelmät

Tässä asetuksessa tarkoitetaan:

1) 'tonnikalalla' Scombroidei-alalahkon lajeja Scomber-sukua lukuun ottamatta;

2) 'delfiinillä' Delphinidae-heimon lajeja, joita esiintyy keltaevätonnikalan kalastuksen yhteydessä 2 artiklassa tarkoitetulla alueella;

3) 'tonnikalalla, josta ei ole riskiä delfiineille' tonnikalaa, joka on pyydetty nuotalla ja jonka saaliissa ei esiinny kuolleita tai vakavasti haavoittuneita delfiinejä;

4) 'tonnikalalla, josta on riskejä delfiineille' tonnikalaa, joka on pyydetty nuotalla ja jonka saaliissa esiintyy kuolleita tai vakavasti haavoittuneita delfiinejä;

5) 'tarkkailijalla' Amerikan trooppisten tonnikalojen suojelukomissiossa (IATTC) tai sopimuspuolen kansallisessa ohjelmassa alukselle osoitettua henkilöä, joka rekisteröi kyseisen aluksen kalastustoimia;

6) 'seuranta-asiakirjalla' liitteessä I (tonnikala, josta ei ole riskiä delfiineille) ja liitteessä II (tonnikala, josta on riskejä delfiineille') olevien mallien A ja B mukaisesti laadittua asiakirjaa;

7) 'nuotanvedolla' nuotan laskemista veteen ja nostamista sieltä tonnikalojen pyydystämiseksi;

8) 'säiliöllä' säiliötä, jota käytetään jalostettavan tonnikalan varastoimisessa sen alukselta purkamisen, sen jäädyttämisen tai sen kuljetuksen jalostukseen yhteydessä.

4 artikla Jäsenvaltioiden velvollisuudet

1. Jäsenvaltiot vastaavat lippunsa alla purjehtivien alusten pyytämän, kuljettaman ja purkaman tonnikalan sekä alueellaan jalostettavan tonnikalan seurannasta ja tarkistuksesta.

2. Edellä 1 kohdassa mainittu velvollisuus koskee myös 2 artiklassa tarkoitetun alueen ulkopuolella aluksesta purettua tonnikalaa, jonka tällä alueella toimivat alukset ovat pyytäneet. Näiden alusten osalta seurantajärjestelmä edellyttää aluksesta puretun saaliin painon vahvistamista.

3. Jäsenvaltioiden on toimitettava alukselle tulleelle tarkkailijalle tiedoksi kaikkien lippunsa alla purjehtivia aluksia, joilla on lupa pyytää tonnikalaa 2 artiklassa tarkoitetulla alueella, koskevat seuranta-asiakirjojen lomakkeet.

5 artikla Aluksen päällikön velvollisuudet

1. Tarkkailija määrittelee pyydetyn tonnikalan joko tonnikalaksi, josta ei ole riskiä delfiineille tai tonnikalaksi, josta on riskejä delfiineille, ja tästä nimityksestä riippuen ne lastataan tähän tarkoitukseen aiemmin valmisteltuihin ja tunnistettuihin ruumiin.

2. Näiden lastaustoimien yhteydessä tarkkailija kirjaa jokaiseen ruumaan lastattujen tonnikalojen lajit ja määrät verkko kerrallaan niitä vastaavaan seuranta-asiakirjaan neuvotellen aluksen päällikön tai hänen edustajaansa kanssa. Päällikkö tai hänen edustajansa merkitsee nimikirjaimensa yhdessä tarkkailijan kanssa jokaiseen näin täytettyyn seuranta-asiakirjaan.

3. Jokaisen aluksen tarkkailijan on merkittävä tonnikala, joka siirretään kalastusaluksen verkosta toiseen kalastusalukseen, seuranta-asiakirjaan ja täsmennettävä siihen näin siirrettyjen tonnikalojen määrä, lajit ja onko ne pyydetty ilman riskiä delfiineille vai ei.

4. Kalastusvuoden päätteeksi aluksen päällikkö yhdessä tarkkailija kanssa tarkastavat seuranta-asiakirjan, kirjaavat mahdolliset lisähuomautukset ja allekirjoittavat asiakirjan.

5. Komissio antaa tämän artiklan soveltamista koskevat yksityiskohtaiset säännöt 9 artiklan 2 kohdassa tarkoitettua menettelyä noudattaen.

6 artikla Aluksesta purkaminen

1. Aluksen päällikön, varustajan tai tämän edustajan on ilmoitettava vähintään 72 tuntia ennen arvioitua aluksesta purkamispäivää koko saaliin tai sen osan purkamispäivät ja -paikat, jotta mainittu purkaminen voidaan tarkistaa.

2. Jos purkamisen yhteydessä kalastusvuosi on päättynyt, alukselle annetaan uusi seuranta-asiakirja uudeksi kalastusvuodeksi ja alukselle mahdollisesti jäävä tonnikala merkitään tämän asiakirjaan alkuun.

3. Jos kalastusmatka jatkuu purkamisen jälkeen, kalastusalus säästää alkuperäisen seuranta-asiakirjan ja toimittaa jäljennöksen, jossa on alkuperäiset allekirjoitukset, purkamissataman kansallisille viranomaisille.

4. Jos tonnikala puretaan kalastusaluksesta ja jälleenlaivataan kuljetusalukseen siirrettäväksi toiseen jalostuspaikkaan, kuljetusaluksen lippuvaltio on vastuussa siitä, että tälle saaliille saadaan seuranta-asiakirja. Sen on myös säilytettävä purkamiseen liittyvät tiedot, kuten puretun saaliin kokonaispaino, jos se on tarkistettu, ja tarkistettava, että pyydetty tonnikala, josta ei ole riskiä delfiineille pysyy koko jälleenlaivauksen ja kuljetuksen ajan erillään tonnikalasta, josta on riskejä delfiineille. Samoissa tiloissa saa kuljetuksen aikana olla kahta tonnikalanimikettä, kun ne pidetään fyysisesti erillään ja tonnikala, josta on riskejä delfiineille on selvästi merkitty.

5. Jos tonnikala jälleenlaivataan välittömästi jalostettavaksi, jalostuspaikan jäsenvaltio on vastuussa purkamista koskevien asiakirjojen säilyttämisestä ja tonnikalan, josta on riskejä delfiineille sekä tonnikalan, ei ole riskiä delfiineille, tarkistetun painon kirjaamisesta. Tämän jäsenvaltion on kirjattava alkuperäisestä seuranta-asiakirjasta tietokantaan pyydetyt tiedot ja on seurattava jalostettua tonnikalaa. Jäsenvaltio antaa aluksen kyseisen tonnikalan pyytäneelle lippujäsenvaltiolle jäljennöksen tästä asiakirjasta.

6. Puretut tonnikalat sijoitetaan erillisiin säiliöihin sen mukaan, ovatko ne tonnikalaa, josta ei ole riskiä delfiineille vai tonnikalaa, josta on riskejä delfiineille. Säiliöt tunnistetaan seuranta-asiakirjan numeron, tonnikalan nimityksen ja tarkistetun painon avulla.

7. Kun osa saaliista myydään, sen mukana on aina seurattava vastaava viitenumero koko jalostusketjun ajan. Saaliiden siirroista on ilmoitettava purkamis- tai jalostuspaikan jäsenvaltion toimivaltaisille viranomaisille täsmentämällä seuranta-asiakirjan numero, kyseessä olevat tonnikalalajit ja niiden määrät sekä määräpaikan tunnistetiedot.

8. Jos purkaminen tapahtuu jonkin kolmannen maan satamassa, tarkkailijan ja aluksen päällikön allekirjoittama seuranta-asiakirjan jäljennös on toimitettava lippujäsenvaltion kansallisille viranomaisille.

9. Jäsenvaltiot voivat erityisten kahdenvälisten sopimusten mukaisesti valtuuttaa kyseisen satamavaltion viranomaiset tekemään aluksesta purkamisen ja kuljetusten tarkkailun. Tällöin tämä valtio tulee vastuuseen tämän järjestelmän täytäntöönpanosta alueelleen purettujen ja siellä kuljetettavien tonnikalojen osalta, riippumatta siitä minkä lipun alla tonnikalat kalastanut alus purjehti.

10. Komissio antaa tämän artiklan soveltamista koskevat yksityiskohtaiset säännöt 9 artiklan 2 kohdassa tarkoitettua menettelyä noudattaen.

7 artikla Tietojen toimittaminen

1. Jäsenvaltioiden on perustettava tämän tonnikalan seuranta- ja tarkistusjärjestelmän täytäntöönpanemiseksi elektroninen tietokanta, johon komissiolla on pääsy tietokoneella.

2. Kymmenen päivän kuluessa siitä, kun jäsenvaltiot ovat vastaanottaneet seuranta-asiakirjat, niiden on toimitettava tarkkailijan ja päällikön allekirjoittama jäljennös AIDCP:n sihteeristölle ja edelleen jäljennös komissiolle.

3. Jäsenvaltioiden on toimitettava komissiolle ennen jokaisen vuoden 1 päivää toukokuuta kertomus tonnikalan seuranta- ja tarkistusjärjestelmän täytäntöönpanosta. Komissio puolestaan toimittaa tämän perusteella kertomuksen AIDCP:n sihteeristölle ennen jokaista vuosittaista kokousta.

4. Jäsenvaltioiden on toimitettava komissiolle niiden virkamiesten nimet ja tarkat osoitetiedot, jotka vastaavat tonnikalan seuranta- ja tarkistusjärjestelmän täytäntöönpanosta.

5. Komissio toimittaa AIDCP:n sihteeristölle niiden komission virkamiesten nimet ja tarkat osoitetiedot, jotka vastaavat tonnikalan seuranta- ja tarkistusjärjestelmän täytäntöönpanosta.

8 artikla Liitteiden muuttaminen

Liitteet I ja II voidaan muuttaa AIDCP:n säilyttämistoimenpiteiden soveltamisen tultua yhteisölle pakolliseksi 9 artiklan 3 kohdassa säädettyä menettelyä noudattaen.

9 artikla Komitea

1. Komissiota avustaa neuvoston asetuksen (ETY) N:o 3760/92 [6] 17 artiklalla perustettu komitea.

[6] EYVL L 389, 31.12.1992, s. 1.

2. Viitattaessa tähän kohtaan sovelletaan päätöksen 1999/468/EY 4 artiklassa säädettyä menettelyä ja otetaan huomioon 7 artikla.

3. Viitattaessa tähän kohtaan sovelletaan päätöksen 1999/468/EY 5 artiklassa säädettyä menettelyä ja otetaan huomioon 7 artikla.

4. Päätöksen 1999/468/EY 4 artiklan 3 kohdassa ja 5 artiklan 6 kohdassa säädetty määräaika on kolme kuukautta.

10 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

>VIITTAUS KAAVIOON>

LIITE I

Seuranta-asiakirja (malli A) Tonnikala, josta ei ole riskiä delfiineille

>VIITTAUS KAAVIOON>

>VIITTAUS KAAVIOON>

>VIITTAUS KAAVIOON>

>VIITTAUS KAAVIOON>

LIITE II

Seuranta-asiakirja (malli B) Tonnikala, josta on riskejä delfiineille

>VIITTAUS KAAVIOON>